ΓΡΑΠΤΗ ΕΡΩΤΗΣΗ E-0032/98 υποβολή: Marνa Sornosa Martνnez (GUE/NGL) προς την Επιτροπή (29 Iανουαρίου 1998)

Θέμα: Εγκατάσταση υποσταθμού ηλεκτρικού ρεύματος σε μη αστικοποιούμενες εκτάσεις στη La Punta

Ο Δήμος της Valencia έχει επιτρέψει την εγκατάσταση υποσταθμού ηλεκτρικού ρεύματος σε μη αστικοποιούμενες εκτάσεις καλλιέργειας οπωροφόρων στην La Punta.Κατά την έκδοση άδειας δεν λήφθηκαν υπόψη οι αντιρρήσεις που υπέβαλαν εκατοντάδες τοπικοί φορείς που αντιτίθενται σθεναρώς στο σχέδιο.

Η έκδοση άδειας από το Δήμο θα έπρεπε να συνοδεύεται από έγγραφο του Υπουργείου Περιβάλλοντος της περιφερειακής κυβέρνησης.Η άδεια όμως δεν έχει ακόμα εκδοθεί, αλλά έχει διαφανεί η πρόθεση να αρχίσουν τα έργα παρανόμως.

Οι καλλιεργούμενες εκτάσεις της La Punta ανήκουν στην αγροτική περιοχή που εκτείνεται νοτίως του ποταμού Turia και απειλείται να εξαφανισθεί λόγω της επέκτασης των λιμενικών εγκαταστάσεων, διαφόρων ρυπογόνων βιομηχανικών δραστηριοτήτων, της κατασκευής του αυτοκινητοδρόμου El Saler και σιδηροδρομικών γραμμών, του σχεδιαζόμενου έργου κατασκευής υποσταθμού ηλεκτρικού ρεύματος και της μελλοντιοκής επεκτάσεως της μηχανικής υποδομής του λιμένος.

1. Δεν φρονεί η Επιτροπή ότι απαιτείται σε κοινοτικό επίπεδο η θέσπιση πολιτικής για τη χωροταξία που θα έχει ως αντικείμενο την προστασία του περιβάλλοντος από ενδεχόμενες κερδοσκοπικές δράσεις;

2. Τί σχέδια υπάρχουν σχετικώς;

3. Με ποιόν τρόπο μπορεί να παρέμβει η Επιτροπή ούτως ώστε να αποφευχθεί η σταδιακή καταστροφή του περιβάλλοντος από κερδοσκοπικές πολεοδομικές ενέργειες όπως είναι η περίπτωση της La Punta;

Απάντηση της κας Bjerregaard εξ ονόματος της Επιτροπής (13 Μαρτίου 1998)

Το Αξιότιμο Μέλος του Κοινοβουλίου θέτει ένα ζήτημα το οποίο άπτεται της εθνικής έννομης τάξεως: η εκχώρηση ορισμένων εκτάσεων για χρήσεις που δεν είναι σύμφωνες με την ισχύουσα νομοθεσία ή η χορήγηση αδειών (πολεοδομικές άδειες) που δεν είναι σύμφωνη με τις ισχύουσες διατάξεις εντάσσονται σε μία προβληματική στην οποία η Επιτροπή αδυνατεί να ανταποκριθεί, εκτός εάν υπάρχει παράβαση της οδηγίας 85/337/ΕΟΚ σχετικά με την εκτίμηση των περιβαλλοντικών επιπτώσεων των έργων ((ΕΕ L 175 της 5.7.1985. )) 7 Το ζήτημα που θίγει το Αξιότιμο Μέλος του Κοινοβουλίου δεν φαίνεται, όμως, να αφορά τέτοια περίπτωση.

Ωστόσο, θα ήταν χρήσιμο να υπενθυμίσουμε στο Αξιότιμο Μέλος του Κοινοβουλίου ότι πραγματοποιούνται διακυβερνητικές διαβουλεύσεις όσον αφορά το θέμα της χωροταξίας: η επεξεργασία του Συστήματος Ανάπτυξης του Κοινοτικού Χώρου (SDEC), που αποτελεί το αντικείμενο συζητήσεων στο Ευρωπαϊκό Κοινοβούλιο στο πλαίσιο της κατάρτισης της έκθεσης Novo Belenguer.

Η προστιθέμενη αξία που θα προσδώσει το SDEC αφορά προεχόντως την ανάπτυξη του κοινοτικού εδάφους βάσει μακροπρόθεσμων προσανατολισμών και επιλογών, πραγματοποιούμενων με άξονα τους τρεις ακόλουθους στόχους: οικονομική και κοινωνική συνοχή, βιώσιμη ανάπτυξη, ισόρροπη ανταγωνιστικότητα για το ευρωπαϊκό έδαφος. Το νέο στοιχείο έγκειται στο γεγονός ότι η επιδίωξη των τριών αυτών στόχων γίνεται συντονισμένα, λαμβανομένων υπόψη των μεταξύ τους ωσμώσεων.

Είναι λοιπόν προφανές ότι η ευρωπαϊκή προσέγγιση του ζητήματος της χωροταξίας ευνοεί τη μόνιμη επιδίωξη εξισορρόπησης των μη ταυτιζόμενων, πάντοτε, συμφερόντων που αφορούν τα διάφορα εδάφη και, ως προς τούτο, ευνοεί, εμμέσως, την επίλυση των διαφορών στις οποίες αναφέρεται το Αξιότιμο Μέλος του Κοινοβουλίου. Αντιλαμβάνεται λοιπόν το Αξιότιμο Μέλος του Κοινοβουλίου ότι το εν εξελίξει εγχείρημα δεν προβλέπει, προς το παρόν, ειδικά μέσα αποφυγής της καταστροφής ορισμένων περιοχών από κερδοσκοπικές πολεοδομικές δραστηριότητες.